РЕШЕНИЕ НА КОМИСИЯТА
от 10 януари 2008 година
относно пускането на пазара на оризови напитки с добавени фитостероли/фитостаноли като нова храна съгласно Регламент (ЕО) № 258/97 на Европейския парламент и на Съвета
(нотифицирано под номер C(2008) 6)
(само текстовете на фински и шведски език са автентични)
(2008/36/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
като има предвид, че:
(1)
На 12 октомври 2004 г. компанията Teriaka Ltd. Paulig Group отправи искане към компетентните органи на Финландия за пускане на пазара на оризови напитки с добавени фитостероли като нова храна или нова хранителна съставка.
(2)
На 12 януари 2005 г. компетентният финландски орган за оценка на храните представи доклад за първоначална оценка. В този доклад органът стигна до заключение, че оризовите напитки с добавени фитостероли са безопасни за консумация от човека.
(3)
Комисията предостави доклада за първоначална оценка на всички държави-членки на 31 януари 2005 г.
(4)
В шестдесетдневния срок, установен в член 6, параграф 4 от Регламент (ЕО) № 258/97, в съответствие с тази разпоредба бяха повдигнати мотивирани възражения срещу пускането на пазара на този продукт.
(5)
Следователно Европейският орган за безопасност на храните (ЕОБХ) бе консултиран на 28 октомври 2005 г.
(6)
На 15 февруари 2006 г. ЕОБХ прие Становище на Научната група по диетични храни, хранене и алергии по искане на Комисията относно използването на оризови напитки с добавени фитостероли като нова храна.
(7)
В становището научната група стигна до заключението, че няма основания да се счита, че пускането на пазара на оризови напитки с добавени фитостероли/фитостаноли ще увеличи риска от поемане на прекалено големи количества фитостероли.
(8)
Въз основа на научната оценка е установено, че оризовите напитки с добавени фитостероли/фитостаноли отговарят на критериите, определени в член 3, параграф 1 от Регламент (ЕО) № 258/97.
(9)
Регламент (ЕО) № 608/2004 на Комисията от 31 март 2004 г. относно етикетирането на храни и съставки на храните с добавени фитостероли, фитостеролови естери, фитостаноли и/или фитостанолови естери (2) гарантира, че потребителите получават необходимата информация за избягване на прекомерния прием на допълнителни количества фитостероли.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Оризовите напитки с добавени фитостероли/фитостаноли, както е определено в приложението, могат да бъдат пуснати на пазара на Общността като нова храна.
Член 2
1. Оризовите напитки, посочени в член 1, се представят така, че да бъдат лесноразделими на порции, които съдържат или максимум 3 g (в случай на приемане на една порция на ден), или максимум 1 g (в случай на приемане на три порции на ден) добавени фитостероли/фитостаноли.
2. Количеството фитостероли/фитостаноли, добавени в съд, който съдържа оризови напитки, не трябва да надхвърля 3 g.
Член 3
Адресат на настоящото решение е Teriaka Ltd., Siirakuja 3, 01490 Vantaa, Finland.
Съставено в Брюксел на 10 януари 2008 година.